
Na jednu noc 
(One Night Only) 
Premiéra: 20. 8. 2026 
UIP – Universal, USA, 2026 
Réžia: Will Gluck
Scenár: Travis Brown
Kamera: Yaron Orbach
Hrajú: Callum Turner, Monica Barbaro, Maya Hawke, Molly Ringwald
Čo ak by ste mali jedinú noc na to, aby ste našli životnú lásku? Zdanlivo beznádejná situácia dokáže ľudí vybičovať k neuveriteľným výkonom. Romantická komédia Na jednu noc rozpráva o dvoch ľuďoch, ktorí sa hľadali, až sa takmer nenašli.
Predstavte si svet, v ktorom platí prísny zákaz nemanželského sexu. Presne na tejto absurdnej situácii je postavený príbeh romantickej komédie Na jednu noc. Z tohto brutálneho pravidla však existuje jedna výnimka: jediná noc v roku, počas ktorej sa nezadaní môžu odviazať kedykoľvek, kdekoľvek a viackrát, než by sami čakali. A práve počas nej sa odohráva celý náš príbeh.

Owen (Callum Turner) túto noc úprimne nenávidí – najmä preto, že dostal od priateľky kopačky. Najradšej by sa zamkol vo svojej pizzerii a celú ju tam prečkal. Naopak, speváčka Allie (Monica Barbaro) je pripravená vyraziť na lov a ráno sa zobudiť s pocitom, že si to užila na sto percent. Keď do seba títo dvaja prvýkrát náhodou narazia, rozhodne to nie je láska na prvý pohľad. Dokonca nemajú ani chuť skočiť spolu do postele, hoci je to dnes legálne. Dá sa povedať, že majú na seba priam alergiu, ktorá sa len stupňuje, ako ich osud alebo náhoda neustále zvádza dokopy. Ani jednému sa navyše nedarí naplniť predstavy, s ktorými do tejto výnimočnej noci išiel.

Niekedy však stačí prežiť pár intenzívnych hodín, aby ste pochopili, že to, čo ste zúfalo hľadali, ste mali celý čas priamo pod nosom. A že láska sa dá nájsť aj počas tej najmenej romantickej noci v roku.

„Keď točíte romantický film, musí medzi hlavnými hercami fungovať chémia. My sme s Monicou strávili pred natáčaním veľa času, aby sme potom pred kamerou pôsobili prirodzene. Lenže náš film je zároveň komédia, takže sme museli byť permanentne pripravení preskočiť z romantiky na povestné pošmyknutie sa na banánovej šupke. Toto striedanie polôh ma neskutočne bavilo,“ hovorí herec Callum Turner.

